La Llei 11/2000, de 13 de novembre, reguladora de la incineració de residus, té per objecte establir les condicions en què s'ha de realitzar la incineració de residus a Catalunya, amb la finalitat de protegir la salut de les persones i el medi ambient.
D'altra banda, amb l'aprovació de la Directiva 2000/76/CE, de 4 de desembre, relativa a la incineració de residus, s'han fixat en l'àmbit de la Unió Europea els requeriments aplicables a aquesta activitat de gestió dels residus.
Aquest Decret, en desenvolupament de la Llei esmentada i en el marc de les noves orientacions comunitàries, regula els aspectes relatius als sistemes de recuperació d'energia de què han de disposar les instal·lacions d'incineració de residus fixant-ne el rendiment energètic mínim; estableix els requeriments aplicables a la gestió de les cendres resultants del procés d'incineració i determina els valors límit d'emissió a l'atmosfera de metalls pesants, dioxines i furans per a aquest tipus d'instal·lacions.
D'acord amb el dictamen de la Comissió Jurídica Assessora, a proposta del conseller d'Indústria, Comerç i Turisme i del conseller de Medi Ambient, i d'acord amb el Govern,
Aquest Decret té per objecte regular determinades condicions tècniques de la incineració de residus per tal d'evitar o limitar els efectes nocius que se'n puguin derivar amb l'objectiu d'aconseguir un alt nivell de protecció de la salut de les persones i el medi ambient.
Aquest Decret és d'aplicació a les instal·lacions d'incineració de residus regulades per la Llei 11/2000, de 13 de novembre, reguladora de la incineració de residus, sens perjudici del que es preveu a la disposició addicional.
3.1 Les instal·lacions d'incineració de residus han de tenir sistemes de recuperació de l'energia que es desprèn en el procés d'eliminació termoquímica, de manera que puguin ser considerades centres d'aprofitament energètic.
3.2 En condicions normals de funcionament, l'energia recuperada en el procés d'aprofitament energètic, convertida en termes d'energia primària, ha de ser equivalent com a mínim al 40% de l'energia continguda en els residus gestionats, mesurada com a poder calorífic inferior.
Per calcular si es compleix aquest requeriment es divideix l'energia elèctrica obtinguda per un factor de 0,35 (incloent-hi generació i transport) o l'energia tèrmica obtinguda per un factor de 0,90 (incloent-hi vapor, oli tèrmic, aigua calenta i gasos calents).
3.3 Altres formes d'aprofitament energètic, com ara la recuperació de productes, poden ser assimilades a la recuperació energètica.
Amb aquesta finalitat, caldrà justificar la transposició d'aquesta recuperació en termes d'energia primària aplicant el criteri del contingut energètic de la fabricació del producte recuperat.
3.4 El Departament d'Indústria, Comerç i Turisme podrà demanar la realització de mesures de calibratge o de poder calorífic dels residus quan es produeixin modificacions substancials de les instal·lacions o dels residus gestionats.
Aquestes mesures hauran de ser realitzades per una entitat acreditada per l'Administració i aniran a càrrec del titular de la instal·lació.
Cendres resultants del procés d'incineració
4.1 Les instal·lacions d'incineració de residus reduiran al mínim la quantitat i la perillositat de les cendres generades en el procés d'incineració.
Aquests residus s'hauran de gestionar d'acord amb la Llei 6/1993, de 15 de juliol, reguladora dels residus; el Decret 34/1996, de 9 de gener, pel qual s'aprova el Catàleg de residus de Catalunya, modificat pel Decret 92/1999, de 6 d'abril, i el Decret 93/1999, de 6 d'abril, sobre procediments de gestió de residus.
4.2 Les cendres es valoraran sempre que les condicions tècniques i econòmiques ho permetin.
4.3 El transport i l'emmagatzematge temporal de les cendres es realitzarà de manera que s'eviti la seva dispersió al medi, amb contenidors tancats o amb altres sistemes tècnicament adequats.
Valors límit d'emissió a l'atmosfera
5.1 Els valors límit d'emissió de metalls pesants per a les instal·lacions d'incineració de residus incloses en l'àmbit d'aplicació d'aquest Decret són els fixats per a les noves incineradores de residus especials en el Decret 323/1994, de 4 de novembre, pel qual es regulen les instal·lacions d'incineració de residus i els límits de les seves emissions a l'atmosfera.
5.2 El valor límit d'emissió de dioxines i furans es fixa en 0,1 ng/Nm3.
D'acord amb la Directiva 2000/76/CE, de 4 de desembre, relativa a la incineració de residus, les previsions d'aquest Decret no són d'aplicació a les instal·lacions d'incineració de residus següents:
a) Les instal·lacions que tractin els residus següents:
Residus vegetals d'origen agrícola i forestal.
Residus vegetals procedents de la indústria de l'elaboració d'aliments amb recuperació de calor.
Residus vegetals fibrosos obtinguts de la producció de polpa verge i de la producció de paper a partir de polpa, si es coincinera en el lloc de producció i es recupera la calor generada.
Residus de la fusta, amb excepció dels que puguin contenir compostos organohalogenats o metalls pesants com a conseqüència del tractament amb substàncies protectores de la fusta o de revestiment, la qual cosa inclou els materials d'aquest tipus procedents de residus d'enderrocs i de la construcció.
Residus d'origen animal inclosos en l'àmbit d'aplicació de la Directiva 90/667/CE.
b) Les instal·lacions experimentals utilitzades per a la investigació, el desenvolupament i la realització de proves per tal de millorar el procés d'incineració i que tractin menys de 50 tones de residus l'any.
Els valors límits d'emissió fixats en aquest Decret s'hauran de complir en els terminis següents:
a) Instal·lacions d'incineració de residus existents a l'entrada en vigor d'aquest Decret: abans del 28 de desembre de 2005.
b) Noves instal·lacions d'incineració de residus: abans del 28 de desembre de 2002.
En el termini de tres mesos des de l'entrada en vigor d'aquest Decret, les persones titulars de les instal·lacions d'incineració de residus han de presentar, per a la seva aprovació, davant del Departament d'Indústria, Comerç i Turisme, un pla per determinar el rendiment energètic de la instal·lació.
Aquest pla haurà de ser executat en el termini d'un any.
Les instal·lacions d'incineració de residus existents a l'entrada en vigor d'aquest Decret que no assoleixin els rendiments energètics mínims exigits s'han d'adaptar als valors mínims de rendiment en el termini de cinc anys.
Barcelona, 19 de febrer de 2002